आश्चर्य होता है जब शंकर अपनी नितांत निजी व्याख्या करते हुए घोषणा करते हैं कि ‘सुतरां गीता शास्त्र में निश्चय किया हुआ अर्थ यही है कि केवल तत्त्वज्ञान से ही मुक्ति हो सकती है, कर्म-सहित ज्ञान से नहीं।’ आलोचनात्मक दृष्टि से देखा जाये तो यह शंकर का मौलिक विचार कहा जाएगा क्योंकि गीता के अनुसार तो कर्मसहित ज्ञान से भी मोक्ष संभव है। इससे यह साबित होता है कि शंकर के गीताभाष्य में उनके स्वतंत्र चिंतन का प्रभाव दिखाई देता है। शंकर का यह कहना काफी हद तक सही है कि युद्धभूमि में शोकसागर में डूबे अर्जुन को गीतोपदेश देने का अभिप्राय उसे आत्मज्ञान देकर शोक से उबारना था, ना कि उसके क्षत्रिय कर्म का आभास दिलाना था। कृष्ण ने अर्जुन को स्पष्ट शब्दों में कहा था कि जो मर गए हैं और जो जीते हैं, दोनों ही के लिए ‘पंडित’ यानि आत्मज्ञानी शोक नहीं करते।